Wat om te doen en nié te doen nie as jy verkrag is - Jou Gesin | Solidariteit WêreldJou Gesin | Solidariteit Wêreld
Tuis › Artikels › Wat om te doen en nié te doen nie as jy verkrag is
Wat om te doen en nié te doen nie as jy verkrag is
Maandag | 27 Augustus | 2018
Slagoffers van verkragting is meestal onmiddellik na die voorval te geskok of bang om op te tree.
Daar is egter 'n paar stappe wat jy onmiddellik kan doen om jou eie veiligheid te verseker en om te help dat die verkragter so gou as moontlik vasgetrek en vervolg word.
Maak seker jy is veilig
Jy moet so gou as moontlik by 'n veilige plek probeer uitkom indien jy verkrag is.
Vertel onmiddellik vir iemand wat gebeur het
Kontak onmiddellik iemand sodra jy op 'n veilige plek is. Jy kan 'n familielid of vriend kontak of dadelik na die naaste polisiekantoor of hospitaal gaan.
Probeer die bewyse hou
Bewyse van die verkragting is baie belangrik om te verseker dat jou verkragter vasgetrek en vervolg word. Jy moet dus probeer om jouself nie te was na die verkragting of ander klere aan te trek nie. Moet ook nie aan die toneel peuter waar jy verkrag is nie en probeer om nie enigiets te eet of te drink nie.
Gaan polisiestasie of hospitaal toe
Indien jy verkrag is, moet jy die saak so gou as moontlik by die polisie rapporteer en onmiddellik mediese behandeling kry. Indien jy eers na 'n polisiestasie gaan, sal hulle jou help om die verkragting aan te meld en bewysmateriaal bymekaarmaak. Hulle sal jou dan vir mediese sorg neem. Indien jy ernstig beseer is tydens die voorval, gaan direk na 'n hospitaal toe.
'n Dokter sal elke deel van jou liggaam ondersoek en bewysstukke probeer versamel, hetsy dit semen, hare of bloed is. Dit is alles DNS-bewyse wat kan help om jou verkragter aan te keer en te vervolg.
Die verkragting kon jou ook aan MIV blootgestel het. Jy sal dus medisyne ontvang wat jou kanse sal verminder om met MIV besmet te word. Jy moet die medisyne verkieslik binne 72 uur na die verkragting begin gebruik. Jy kon ook aan seksueel oordraagbare siektes blootgestel gewees het en sal ook daarvoor medisyne kan kry. Die moontlikheid bestaan ook dat jy kan swanger raak as gevolg van die verkragting. Daar is ook medisyne beskikbaar om dit te probeer verhoed.
By die polisiestasie
Die polisie sal jou vra om 'n verklaring te maak oor wat gebeur het. Dit is belangrik om soveel as moontlik besonderhede te verskaf oor wat gebeur het. Verduidelik wat voor, tydens en na die verkragting gebeur het. Probeer ook soveel besonderde as moontlik verskaf oor jou verkragter. Gee ook vir die polisie die name en kontakbesonderhede van almal wat getuies kan wees.
Jy kan die polisie help deur vir hulle bewysmateriaal te gee, soos die klere wat jy aangehad het toe jy verkrag is. Jy kan ook vir hulle ander items gee soos beddegoed of 'n wapen wat moontlik gebruik is. Hulle sal ook die toneel besoek waar jy verkrag is. Die polisie sal jou hierna op die hoogte hou van die ondersoek.
Jy moet in die dae, weke en maande ná die verkragting opvolggesondheidsorg kry. Dit is belangrik om op die regte tye getoets te word vir MIV en ander siektes sowel as vir swangerskap. Gaan sien ook 'n berader om jou te help om die verkragting te probeer verwerk.